L 280/36
MT
Il-Ġurnal Uffiċjali tal-Unjoni Ewropea
28.10.2022
(19)
Ir-“Riżoluzzjoni tal-Gvern Reġjonali ta’ Madeira Nru 101/2020 tat-13 ta’ Marzu” u l-“Ordinanza Nru 133-B/2020 tal-Viċi Presidenza tal-Gvern Reġjonali ta’ Madeira u tas-Segretarjat Reġjonali għall-Inklużjoni Soċjali u ċ-Ċittadinanza tat-22 ta’ April” introduċew għadd ta’ miżuri reġjonali relatati mal-impjiegi fir-Reġjun Awtonomu ta’ Madeira.
Il-miżuri ġew deskritti fl-Artikolu 3, il-punt (k), tad-Deċiżjoni ta’ Implimentazzjoni (UE) 2020/1354.
Il-miżuri speċifiċi, inkluża żieda reġjonali supplimentari apparti l-iskemi nazzjonali, jiġifieri dwar xogħol b’ħinijiet iqsar, u appoġġ għal dawk li jaħdmu għal rashom u għad-ditti biex jissoktaw bl-attivitajiet kummerċjali tagħhom, kienu maħsuba biex jippreżervaw l-impjiegi f’Madeira matul it-tifqigħa tal-COVID-19.
L-appoġġ fil-qafas ta’ dawn il-miżuri kien jiddependi fuq l-ippreżervar tal-kuntratti ta’ xogħol mid-ditti u t-tkomplija tal-attivitajiet kummerċjali tagħhom.
(20)
L-Artikolu 156 tal-“Liġi Nru 75-B/2020 tal-31 ta’ Diċembru”, u soġġett għall-kundizzjonijiet stabbiliti fil-punti (2)(c) sa (f) tiegħu, kif speċifikat ulterjorment fl-“Ordinanza tal-Gvern Nru 19-A/2021 tal-25 ta’ Jannar”, u kif estiż permezz tal-Artikolu 12 tad-“Digriet Amministrattiv Nru 104/2021 tas-27 ta’ Novembru”, introduċew skema ta’ appoġġ straordinarju għall-ħaddiema li jaħdmu għal rashom, għall-ħaddiema mingħajr aċċess għal mekkaniżmi oħra ta’ protezzjoni soċjali, u għall-maniġers li l-introjtu tagħhom kien partikolarment affettwat mill-pandemija talCOVID-19.
Il-miżura hija deskritta fl-Artikolu 3, il-punt (r), tad-Deċiżjoni ta’ Implimentazzjoni (UE) 2020/1354.
Fil-każ ta’ ħaddiema li jaħdmu għal rashom, il-miżura pprovdiet benefiċċju ekwivalenti għal żewġ terzi tat-tnaqqis fl-introjtu ta’ kull xahar tal-ħaddiema, b’limitu massimu ta’ EUR 501,16.
Il-ħaddiema eliġibbli li jaħdmu għal rashom kienu dawk li esperjenzaw tnaqqis fl-introjtu ta’ mill-inqas 40 % fil-perjodu minn Marzu sa Diċembru 2020, meta mqabbel mal-2019.
Fil-każ ta’ ħaddiema mingħajr aċċess għal mekkaniżmi oħra ta’ protezzjoni soċjali, il-miżura pprevediet: (i) għallimpjegati, benefiċċju ekwivalenti għad-differenza bejn il-valur ta’ referenza ta’ kull xahar ta’ EUR 501,16 u l-paga medja fix-xahar għal kull adult fl-unità domestika rispettiva; u, (ii) għall-ħaddiema li jaħdmu għal rashom, benefiċċju ekwivalenti għal żewġ terzi tat-tnaqqis fl-introjtu fix-xahar tal-ħaddiema, b’limitu massimu ta’ EUR 501,16.
Fil-każ tal-maniġers, il-miżura pprovdiet benefiċċju ekwivalenti għall-introjtu medju fix-xahar ta’ referenza tagħhom meta dan kien inqas minn 1,5 darba l-indiċi tal-appoġġ soċjali tal-Portugall (“Indexante dos Apoios Sociais”, IAS, ta’ EUR 438,81 fl-2021), jew inkella għal żewġ terzi tal-introjtu medju fix-xahar ta’ referenza tagħhom, meta dan kien ekwivalenti għall-indiċi msemmi qabel jew ogħla minnu.
Il-maniġers eliġibbli kienu dawk li l-attivitajiet kummerċjali tagħhom kienu ġew temporanjament sospiżi b’riżultat tal-pandemija tal-COVID-19, jew li kienu esperjenzaw telf fid-dħul ta’ mill-inqas 40 % fil-perjodu ta’ 30 jum ta’ qabel it-talba għal appoġġ, meta mqabbel mal-istess xahar tas-sena ta’ qabel, jew mal-medja fix-xahar tax-xahrejn ta’ qabel dak il-perjodu.
Fil-każijiet kollha, il-benefiċċju kellu limitu inferjuri ekwivalenti għal EUR 50, miżjud għal 50 % tat-tnaqqis fl-introjtu fix-xahar osservat meta dan tal-aħħar waqa’ bejn 50 % u 100 % tal-indiċi tal-appoġġ soċjali tal-Portugall, jew 50 % tal-indiċi tal-appoġġ soċjali tal-Portugall meta t-tnaqqis fl-introjtu qabeż dak l-indiċi.
(21)
Il-punt 2.5.1 tal-“Anness għar-Riżoluzzjoni tal-Kunsill tal-Ministri Nru 41/2020 tas-6 ta’ Ġunju”, kif speċifikat ulterjorment permezz tal-Artikoli 10 sa 12 tal-“Ordinanza tal-Gvern Nru 180/2020 tat-3 ta’ Awwissu”, u estiż permezz tal-Artikoli 5 sa 7 tal-“Anness għall-Ordinanza tal-Gvern Nru 37-A/2021 tal-15 ta’ Frar”, introduċa skema ta’ appoġġ soċjali għall-artisti, l-awturi, it-tekniċi u professjonisti oħrajn tal-arti.
Il-miżura ġiet deskritta fl-Artikolu 3, il-punt (s), tad-Deċiżjoni ta’ Implimentazzjoni (UE) 2020/1354.
Il-miżura kienet tipprevedi benefiċċju ta’ kull xahar ekwivalenti għall-indiċi tal-appoġġ soċjali tal-Portugall (“Indexante dos Apoios Sociais”, IAS, ta’ EUR 438,81 fl-2021).
(22)
Il-Portugall estenda u/jew emenda ulterjorment sensiela ta’ miżuri relatati mas-saħħa biex jindirizza t-tifqigħa talCOVID-19.
B’mod partikolari, dan jikkonċerna l-miżuri stabbiliti fil-premessi (23) sa (27).
(23)
In-“Norma Nru 012/2020 tas-6 ta’ Mejju”, kif emendata fl-14 ta’ Mejju 2020, u n-“Norma Nru 013/2020 tal-10 ta’ Ġunju”, kif emendata fit-23 ta’ Ġunju 2020, it-tnejn li huma maħruġa mid-Direttorat Ġenerali Portugiż għas-Saħħa, kif ukoll id-“Digriet Amministrattiv Nru 10-A/2020 tat-13 ta’ Marzu”, ipprevedew ix-xiri ta’ tagħmir protettiv personali biex jintuża fuq il-post tax-xogħol, speċjalment fi sptarijiet pubbliċi, fil-ministeri kompetenti, il-muniċipa­ litajiet u r-reġjuni awtonomi tal-Azores u ta’ Madeira.
Il-miżura hija deskritta fl-Artikolu 3, il-punt (n), tad-Deċiżjoni ta’ Implimentazzjoni (UE) 2020/1354.
(24)
Id-“Digriet Amministrattiv Nru 10-A/2020 tat-13 ta’ Marzu” introduċa kampanja ta’ iġjene fl-iskejjel bl-għan li jiġi żgurat ir-ritorn sikur għax-xogħol tal-lekċerers, ta’ membri oħra tal-persunal u tal-istudenti.
Il-miżura hija deskritta fl-Artikolu 3, il-punt (o), tad-Deċiżjoni ta’ Implimentazzjoni (UE) 2020/1354.